Twee vas oor vlootbasis-inbraakFoto: SA vloot Kapt. Lloyd Ramovha, woordvoerder van die Valke, het gesê die twee verdagtes, onderskeidelik 18 en 26 jaar oud, is vroeg Donderdagoggend in die Steenberg-omgewing in hegtenis geneem. “Die inhegtenisnemings volg ná ŉ klopjag gisternag deur die Valke se eenheid vir misdade teen die staat (Cats) en lede van die misdaadintelligensie-eenheid. Verskeie weermagtoerusting is in die verdagtes se besit gevind.” Ramovha het gesê die verdagtes sal binnekort in die hof verskyn. Maroela Media het vroeër berig oor die inbraak Saterdagaand waartydens onder meer handgranate, vuurwapens en ammunisie gesteel is. Brig.genl. Xolani Mabanga, woordvoerder van die weermag, het gesê ŉ ondersoek is van stapel gestuur om die omstandighede rondom die voorval te bepaal. “Die vloot beskou die voorval in ŉ baie ernstige lig en geen moeite sal ontsien word om seker te maak die skuldiges ry aan die pen nie.”